**ПРЕДЛОГ ЗАКОНА**

**О ИЗМЕНАМА И ДОПУНАМА ЗАКОНА О СТРАНЦИМА**

Члан 1.

У Закону о странцима („Службени гласник РС” , број 24/18), у члану 22. после става (2) додају се нови ст. (3) и (4) који гласе:

„(3) Странац, коме је издата виза за дужи боравак по основу запошљавања, остварује право на запошљавање у складу са прописима који уређују запошљавање странаца.

(4) Пре истека рока важења визе за дужи боравак по основу запошљавања, странац подноси захтев за одобрење привременог боравка по основу запошљавања, ако његово пословно ангажовање у Републици Србији траје дуже од рока важења визе за дужи боравак.”

Члан 2.

У члану 29. став (2) мења се и гласи:

„Пре издавања визе, дипломатско-конзуларно представништво прибавља претходну сагласност Министарства унутрашњих послова.”

Члан 3.

У члану 31. после става (5) додаје се став (6) који гласи:

„(6) Странац коме је издата виза, дужан је да у Републици Србији борави у складу са сврхом, односно у складу са основом због које му је виза издата.”

Члан 4.

У члану 40. после става (3) додају се ст. (4) и (5) који гласе:

„(4) Изузетно од става (1) овог члана, независно од основа за одобрење привременог боравка, привремени боравак може да се одобри одређеним категоријама странаца.

(5) Критеријуми за одређивање категорија, као и саме категорије из става (4) овог члана утврђују се актом Владе.”

Члан 5.

У члану 41. став (1) после речи: „лично” додају се речи: „или електронским путем” .

Став (2) мења се и гласи:

„Странац који је законито ушао у Републику Србију, а за улазак му није потребна виза, као и странац који је у Републику Србију ушао са визом за дужи боравак, а у Републици Србији законито борави, подноси захтев за привремени боравак.”

После става (2) додаје се нови став (3) који гласи:

„(3) Захтев за привремени боравак у Републици Србији странац може поднети електронским путем и из иностранства.”

Досадашњи ст. (3) – (8) постају ст. (4) – (9).

После става (9), додаје се став (10) који гласи:

„(10) Ближе услове за подношење захтева за одобрење привременог боравка електронским путем прописује министар надлежан за унутрашње послове.”

Члан 6.

После члана 41. додају се назив изнад члана 41а и члан 41а, који гласе:

„Обједињени захтев за привремени боравак и дозволу за рад

Члан 41а

(1) Захтев за одобрење, односно продужење привременог боравка странца са захтевом за дозволу за рад странац подноси лично или електронским путем надлежном органу на прописаном обрасцу.

(2) За захтев из става (1) овог члана плаћа се прописана такса.

(3) Изглед и садржину обрасца из става (1) овог члана, као и документацију која се подноси уз захтев, прописују споразумно министар надлежан за унутрашње послове и министар надлежан за послове запошљавања.”

Члан 7.

У члану 43. став (1) тачка 3) после речи: „пријаву” додају се речи: „боравишта или” .

Члан 8.

У члану 46. став (3) брише се.

Члан 9.

У члану 55. став (2) мења се и гласи:

„(2) Ужом породицом, у смислу овог закона, сматрају се супружници, ванбрачни партнери, њихова деца рођена у браку или ван брака, усвојена деца или пасторчад до навршених 18 година живота која нису закључила брак, као и родитељи, односно усвојитељи деце до навршених 18 година живота која нису закључила брак.”

У ставу (3), тачка 1) речи: „сродник по правој линији” замењују се речима: „други сродник” .

Члан 10.

У члану 102. став (3) после речи: „дипломатски статус,” додају се речи: „као и члановима његове породице са којима живи у заједничком домаћинству”.

После става (3) додају се ст. (4) и (5) који гласе :

„(4) Посебна лична карта издаје се као дипломатска, службена, конзуларна или сервисна лична карта.

(5) Дипломатска лична карта издаје се дипломатском агенту и члановима његове породице, службена лична карта издаје се члану административно-техничког особља дипломатске или конзуларне или друге мисије и члановима његове породице, конзуларна лична карта издаје се конзуларном функционеру, сервисна лична карта издаје се странцу који ужива одређени обим привилегија у складу са међународним уговорима.”

Члан 11.

У члану 103. став (6) мења се и гласи:

„(6) Образац посебне личне карте садржи следеће податке о странцу и то: презиме, име, дан месец и годину рођења, пол, место и државу рођења и звање носиоца у дипломатској мисији.

После става (6) додају се ст. (7) – (10) који гласе :

„(7) У образац посебне личне карте се уносе и слике биометријских података странца (фотографија и потпис), врста посебне личне карте, назив и адреса дипломатске мисије, регистарски и серијски број посебне личне карте, датум издавања, рок важења, орган издавања и контакт подаци, као и клаузула о судском имунитету у складу са међународним уговорима који обавезују Републику Србију.

(8) Образац посебне личне карте штампа се на српском језику, ћириличким писмом и на енглеском језику, а подаци о презимену и имену странца, као и месту рођења уписују се онако како су уписани у путну исправу странца у транскрипцији на енглеском језику; подаци о држави рођења уписују се трословном међународном ознаком земље.

(9) Посебна лична карта издаје се на основу захтева за издавање посебне личне карте.

(10) Образац захтева за издавање посебне личне карте садржи: презиме и име, датум, место и држава рођења, фотографију, пол, држављанство, врсту, број и рок важења путне исправе, датум преласка државне границе, звање носиоца посебне личне карте у оквиру стране дипломатске мисије, назив дипломатске мисије, адресу боравка у Републици Србији, потпис подносиоца, датум подношења захтева, печат мисије и име и потпис шефа мисије.”

Члан 12.

У члану 104. став (7) мења се и гласи:

„(7) Изглед обрасца и поступак издавања личне карте за странца и привремене личне карте прописује министар надлежан за унутрашње послове, а изглед обрасца захтева за издавање посебне личне карте, изглед обрасца посебне личне карте, као и поступак издавања посебне личне карте прописује министар надлежан за спољне послове.”

Члан 13.

У члану 115. став (3) тачка 3) мења се и гласи:

„3) о издатим посебним личним картама за странце (презиме и име странца, датум рођења, место и држава рођења, фотографија, пол, држављанство, врста, број и рок важења путне исправе, датум преласка државне границе, звање носиоца посебне личне карте у оквиру стране дипломатске мисије, назив дипломатске мисије, адреса боравка у Републици Србији, врста, регистарски број, серијски број, датум издавања и рок важења посебне личне карте за странца).”

Члан 14.

У члану 122. став (1), после тачке 1) додаје се нова тачка 1а) која гласи:

„1а) борави у Републици Србији супротно сврси, односно основу због које му је издата виза (члан 31. став (6) овог закона);

У ставу (2) речи: „тач. 2) – 4)” бришу се.

Члан 15.

У члану 123. став (1) тачка 2) брише се.

Члан 16.

У члану 124. став (1) речи: „и уредбу којом се утврђује листа држава за чије држављане је неопходно прибавити претходну сагласност Министарства унутрашњих послова за издавање визе из члана 29. став (2) овог закона бришу се ”.

Став 3. брише се.

Досадашњи ст. (4) – (6) постају ст. (3) – (5).

Члан 17.

Влада ће у року од шест месеци од дана ступања на снагу овог закона донети уредбу којом се утврђују критеријуми за одређивање категорија странаца, као и саме категорије странаца из члана 4. овог закона.

Министар надлежан за унутрашње послове ће у року од шест месеци од дана ступања на снагу овог закона донети пропис о ближим условима за подношење захтева за одобрење привременог боравка електронским путем из члана 5. став 5. овог закона.

Министар надлежан за спољне послове ће у року од шест месеци од дана ступања на снагу овог закона донети пропис о изгледу обрасца захтева за издавање посебне личне карте из члана 12. овог закона.

Министар надлежан за унутрашње послове и министар надлежан за послове запошљавања ће у року од шест месеци од дана ступања на снагу овог закона споразумно донети пропис којим се уређује изглед и садржина обрасца из члана 6. овог закона.

Члан 18.

Овај закон ступа на снагу осмог дана од дана објављивања у „Службеном гласнику Републике Србије”, изузев одредаба чл. 1. и 5. које почињу да се примењују од 1. јануара 2020. године и одредаба члана 6. које почињу да се примењују од 1. децембра 2020. године.